C 214/92
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
Nirrispondu għall-isfidi globali tad-drittijiet tal-bniedem u tad-demokrazija Ir-rispons għall-pandemija tal-COVID-19 u l-irkupru minnha
53.
Jinsab imħasseb ħafna dwar il-konsegwenzi negattivi fit-tul tal-pandemija tal-COVID-19 kemm fuq l-istat ġenerali tad-demokrazija kif ukoll tad-drittijiet tal-bniedem mad-dinja kollha; jenfasizza l-impatt avvers sproporzjonat fuq gruppi fl-aktar sitwazzjonijiet vulnerabbli, inklużi nisa, tfal, persuni b'diżabilità, persuni li jgħixu b'ċertu mard kroniku, l-anzjani, persuni leżbjani, gay, bisesswali, transġeneru, mhux binarji, intersesswali u queer (LGBTIQ), persuni foqra, persuni li jagħmlu parti minn minoranzi etniċi, ta' twemmin u reliġjużi, rifuġjati u migranti, u persuni li jinsabu l-ħabs jew f'detenzjoni; jinsab imħasseb ukoll dwar id-dewmien u l-ostakli fl-aċċess għas-servizzi tas-saħħa u ż-żieda konsegwenti f'każijiet ta' tqala mhux intenzjonata, vjolenza sesswali u abbażi tal-ġeneru, aborti mhux sikuri, u mwiet materni u tat-trabi tat-twelid; jinnota b'dispjaċir l-użu ta' miżuri ta' prevenzjoni tal-COVID-19 bħala skuża biex jiġu miċħuda ż-żjarat minn membri tal-familja jew avukati f'faċilitajiet ta' detenzjoni u biex jiġu miksura d-drittijiet tad-detenuti; ifaħħar ir-rwol li kellhom id-difensuri tad-drittijiet tal-bniedem u l-ġurnalisti, li xi drabi saħansitra rriskjaw ħajjithom stess, fir-rappurtar jew fit-tentattiv li jipprevjenu ksur tad-drittijiet tal-bniedem matul il-pandemija;
54.
Itenni li t-tgawdija tal-ogħla standard ta' saħħa li jista' jinkiseb u l-aċċess universali għall-kura tas-saħħa huma fost id-drittijiet fundamentali ta' kull bniedem mingħajr distinzjoni; jappella lill-UE u lill-Istati Membri tagħha jappoġġjaw id-difiża ta' dawn id-drittijiet, speċjalment f'pajjiżi u reġjuni fejn is-servizzi tas-saħħa huma l-aktar skarsi u jħeġġeġ lill-pajjiżi biex jagħmlu progress fl-iffaċilitar tal-aċċess għas-servizzi tas-saħħa; jasserixxi li l-UE għandha tkompli tiffinanzja l-iżvilupp u l-provvista globali tal-vaċċini kontra l-COVID-19, tipprovdi edukazzjoni dwar il-benefiċċji tat-tilqim u żżid id-disponibbiltà, l-aċċessibbiltà u l-affordabbiltà tat-tilqim sabiex jiġi evitat mard li jista' jiġi evitat bil-vaċċini;
55.
Itenni li l-libertà personali, il-libertà ta' għaqda, il-libertà tal-ħsieb, tal-kuxjenza, tar-reliġjon u tat-twemmin u l-libertà tal-espressjoni huma pedamenti tad-demokrazija; jinsab imħasseb ħafna bl-użu dejjem jikber ta' teknoloġiji ta' sorveljanza tal-massa, b'mod partikolari minn reġimi awtoritarji, biex inaqqsu dawn il-libertajiet, li żdiedu aktar taħt il-pretest ta' miżuri ta' prevenzjoni tal-COVID-19; jappella għal projbizzjoni stretta u effettiva fuq il-bejgħ ta' teknoloġiji ta' sorveljanza tal-massa; jappella għal rispons akbar għall-infiltrazzjoni tal-massa tad-diżinformazzjoni u t-teoriji ta' komplott fi ħdan l-isfera diġitali, imwettqa fil-biċċa l-kbira iżda mhux esklużivament minn reġimi awtoritarji, kif ukoll minn atturi mhux statali;
Id-drittijiet tan-nisa, it-tisħiħ tal-pożizzjoni tan-nisa u l-ugwaljanza bejn il-ġeneri
56.
Jikkundanna l-fatt li s'issa l-ebda pajjiż fid-dinja għadu ma kiseb l-ugwaljanza bejn il-ġeneri; jissottolinja l-persistenza ta' vjolenza abbażi tal-ġeneru u diskriminazzjoni intersezzjonali mifruxa f'kull reġjun tad-dinja; jissottolinja li n-nisa u l-bniet jibqgħu jisfaw il-vittmi ewlenin fi kriżijiet vjolenti u li l-vjolenza sesswali, abbażi tal-ġeneru u riproduttiva għadha għaddejja f'ħafna postijiet madwar id-dinja, u tintuża b'mod partikolari f'kunflitti armati bħala arma tal-gwerra; jisħaq li d-difensuri tad-drittijiet tal-bniedem, l-attivisti, il-ġurnalisti u l-avukati nisa ġew immirati b'mod partikolari, u li dawn jiffaċċjaw fastidju u intimidazzjoni online li qed jiżdiedu b'rata mgħaġġla kif ukoll theddid u attakki kontinwi;
57.
Jenfasizza bi tħassib kbir iż-żieda fil-vjolenza abbażi tal-ġeneru u dik domestika u jiddeplora r-rigressi b'rabta mas-saħħa sesswali u riproduttiva u d-drittijiet relatati kemm fil-pajjiżi li qed jiżviluppaw kif ukoll f'dawk żviluppati; itenni t-talba tiegħu lill-UE u lill-Istati Membri tagħha biex jappoġġjaw bis-sħiħ id-dritt tan-nisa għall-integrità fiżika, għad-dinjità u għal teħid awtonomu ta' deċiżjonijiet u biex jiġġieldu b'mod effettiv il-vjolenza abbażi tal-ġeneru u l-vjolenza domestika; jiġbed l-attenzjoni għall-fatt li, minkejja l-isforzi tal-UE, in-nisa għadhom minoranza f'pożizzjonijiet ta' tmexxija, jaqilgħu inqas mill-irġiel għall-istess responsabbiltajiet u pożizzjonijiet u l-kapaċitajiet u l-ħiliet tagħhom huma sottovalutati jew kompromessi minħabba l-ġeneru tagħhom;
58.
Jappella lill-UE u lis-sħab internazzjonali tagħha biex isaħħu l-isforzi tagħhom biex jiżguraw it-tgawdija sħiħa tad-drittijiet tal-bniedem min-nisa, mill-bniet u minn gruppi vulnerabbli, u biex jiżguraw opportunitajiet indaqs għal kulħadd; jappella għall-eradikazzjoni mad-dinja kollha tal-liġijiet u tal-prattiki li jipprevjenu lin-nisa milli jeżerċitaw id-drittijiet tagħhom, b'mod partikolari d-drittijiet għall-edukazzjoni, ix-xogħol u l-parteċipazzjoni fit-teħid ta' deċiżjonijiet politiċi u pubbliċi; jiddeplora sitwazzjonijiet fejn nisa u unitajiet domestiċi mmexxija min-nisa, b'mod partikolari f'żoni ta' kriżi umanitarja, ma jingħatawx aċċess għal għajnuna umanitarja u servizzi essenzjali minħabba li l-awtoritajiet nazzjonali u lokali jinsistu li dawn is-servizzi jiġu pprovduti minn ħaddiema nisa, filwaqt li fl-istess ħin jillimitaw l-aċċess tan-nisa għall-impjiegi; jistieden lill-istati li għadhom ma għamlux dan biex jirratifikaw u jimplimentaw il-Konvenzjoni ta' Istanbul;